Diari Oficial de la Generalitat Valenciana


Sumari del DOGV 9306, del 25-03-2022 (2022/2329)

RESOLUCIÓ de 16 de març de 2022, d'aprovació del Reglament d'organització i funcionament del Síndic de Greuges.
---------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2022/03/16/(1)**

### Versions

 19/04/2022 - Actualitat  Text inicial: 26/03/2022 - 18/04/2022 

### Dades del document

Número de DOGV
:   9306

Data del DOGV
:   25-03-2022

Secció del DOGV
:   I. DISPOSICIONS GENERALS

Número del document
:   2022/2329


Data del document
:   16-03-2022

Organisme emissor
:   Sindic de Greuges

Tipus de document
:   Resolució

Correcció d'errades

Anàlisi jurídica

 Descriptors 

:   * Síndic de Greuges
    * legislació
    * administració regional
    * organització administrativa

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Versió vigent: 19.04.2022 -**

 

**Resolució de 16 de març de 2022, d'aprovació del Reglament d'organització i funcionament del Síndic de Greuges.******[1]****

 

[**(DOGV núm. 9306 de 25.03.2022)**](https://dogv.gva.es/datos/2022/03/25/pdf/2022_2329.pdf) **Ref. 002459/2022**

 

 

L’article 82 de la Llei 2/2021, de 26 de març, del Síndic de Greuges de la Comunitat Valenciana, atribueix al Síndic de Greuges la potestat d’elaboració i aprovació del Reglament d’organització i funcionament d’aquesta institució, i la disposició final segona conté el mandat del legislador de l’aprovació i publicació mitjançant el procediment previst en la Llei 2/2021.

El Reglament d’organització i funcionament, que aprofundeix en l’estructura orgànica de la institució, es publicarà en el *Butllet**í Oficial de les Corts Valencianes* i en el *Diari Oficial de la Generalitat Valenciana*, de conformitat amb la previsió continguda en l’article 83 de la Llei 2/2021, de 26 de març.

Fent ús de les atribucions que em confereix la Llei 2/2021, de 26 de març, resolc:

 

**Primer**

Aprovar el Reglament d’organització i funcionament del Síndic de Greuges, de conformitat amb la disposició final segona de la Llei 2/2021, de 26 de març, del Síndic de Greuges de la Comunitat Valenciana.

 

**Segon**

Ordenar la publicació del Reglament d’organització i funcionament del Síndic de Greuges en el *Butllet**í Oficial de les Corts Valencianes* i en el *Diari Oficial de la Generalitat Valenciana*.

 

València 16 de març de 2022.- El Síndic de Greuges de la Comunitat Valenciana: Ángel Luna González.

 

 

Reglament d’organització i funcionament del Síndic de Greuges

 

TÍTOL I  
 Disposicions generals

 

**Article 1**

1. El Síndic de Greuges és la institució estatutària comissionada per les Corts Valencianes, d’ara endavant les Corts, per a vetlar per la defensa dels drets i les llibertats reconeguts en el títol I de la Constitució Espanyola, en el títol II de l’Estatut d’Autonomia, com també en les normes de desenvolupament corresponents, i en els instruments internacionals de protecció dels drets humans, especialment el Conveni Europeu de Drets humans i la Carta dels Drets Fonamentals de la Unió Europea, i la Carta de Drets Socials de la Comunitat Valenciana. A aquest efecte, podrà supervisar les actuacions i inactivitats de les administracions públiques valencianes, institucions i altres actors o subjectes previstos en l’article 17 de la seua Llei 2/21, del Síndic.

2. Exercirà les funcions de defensora dels drets de la infància i l’adolescència, com també la defensa de la igualtat entre dones i homes a la Comunitat Valenciana.

 

**Article 2**

El Síndic de Greuges no estarà subjecte a cap mandat imperatiu. No rebrà instruccions de cap autoritat i exercirà les funcions que li encomana l’Estatut i la seua llei reguladora, amb autonomia orgànica i completa independència funcional.

 

**Article 3**

1. El síndic o la síndica donarà compte de la seua gestió a les Corts mitjançant els informes anuals, especials i extraordinaris que es puguen presentar davant d’aquestes.

2. L’adjunta i l’adjunt són directament responsables de la seua gestió davant del síndic o la síndica de greuges.

 

**Article 4**

1. La designació, l’elecció i el nomenament de la persona titular del Síndic de Greuges i dels seus adjunts i adjuntes es realitzarà d’acord amb el que hi ha disposat en la seua llei reguladora i en el Reglament de les Corts, si escau.

2. La mateixa llei estableix les causes i circumstàncies per les quals es produeix el seu cessament i la suspensió de funcions.

 

**Article 5**

1. Les funciones rectores i administratives de la institució corresponen a la persona que n’és titular, i a l’adjunta i l’adjunt en l’àmbit de les seues competències respectives.

2. Per a l’exercici de les seues funcions el síndic o síndica de greuges estarà assistit per una junta de coordinació i règim interior.

 

**Article 6**

Tot el personal del Síndic de Greuges estarà subjecte al que es disposa en el Codi de Bon Govern de la institució, i haurà de respectar en les seues actuacions i relacions els principis següents: legalitat, respecte de la dignitat i dels drets humans, igualtat, interés general, objectivitat, independència, imparcialitat, neutralitat, proporcionalitat, confidencialitat, integritat, exemplaritat, professionalitat, responsabilitat, dedicació, lleialtat institucional, eficàcia i eficiència, transparència i rendició de comptes.

 

 

TÍTOL II  
 Del Síndic de Greuges

 

**Article 7**

Corresponen a la persona titular del Síndic de Greuges, a més de les funcions assenyalades en la llei reguladora de la institució, les competències següents:

a) Representar la institució i mantenir les relacions directes amb els poders públics, els órgans de l’Administració i els titulars dels órgans de naturalesa anàloga d’àmbit autonómic, nacional i supranacional.

b) Presentar a les Corts els informes anuals, extraordinaris i especials que preveu la llei reguladora.

c) Elaborar i aprovar el seu Reglament d’organització i funcionament

d) Supervisar el funcionament de la institució.

e) Assignar la delegació de facultats a l’adjunta i l’adjunt.

f) Dirigir la tramitació, comprovació i investigació de les queixes formulades i de les actuacions que s’inicien d’ofici.

g) Resoldre respecte de l’admissió o la inadmissió dels escrits de queixa que s’hi presenten i sobre la resolucióúltima de les investigacions.

h) El nomenament i el cessament de la persona titular de la Secretaria General.

i) Classificar els llocs de treball.

j) Aprovar la relació de llocs de treball del personal al servei de la institució i les seues modificacions posteriors.

k) Aprovar l’oferta d’ocupació pública.

l) Convocar els processos selectius i de provisió de llocs, tant de caràcter definitiu com temporal.

m) Efectuar o autoritzar, si escau, la contractació, els nomenaments i cessaments del personal al servei de la institució.

n) Exercir la potestat disciplinària i acordar la separació del servei del personal.

o) Aprovar la regulació del règim intern del personal al seu servei.

p) Dirigir i supervisar el funcionament de les unitats administratives.

q) Autoritzar les instruccions d’ordre intern que es dicten per a una millor ordenació dels serveis.

r) Elaborar i aprovar el projecte del pressupost anual de la institució.

s) Fixar les directrius per a l’execució del seu pressupost, conformement a la legislació pressupostària aplicable.

t) Autoritzar i disposar les despeses, com també ordenar els pagaments, en els casos en què no s’haja delegat expressament en altres órgans, d’acord amb el que es disposa en aquest reglament.

u) Exercir les facultats de contractació.

v) Promoure i coordinar l’elaboració de plans i mesures en matèria d’igualtat en l’àmbit de la institució.

w) Promoure, organitzar i participar en congressos, seminaris, jornades d’estudi i altres activitats orientades a l’intercanvi i la difusió de coneixements i experiències relacionats amb els drets fonamentals i les llibertats públiques, com també promoure estudis i investigacions en l’àmbit indicat i efectuar les publicacions derivades de tot aixó.

x) Subscriure acords o convenis de col·laboració amb organismes públics i privats.

y) Atorgar beques i ajudes per a la realització d’activitats que es consideren d’interés.

z) Aprovar la Carta de Serveis del Síndic de Greuges i els comptes amb caràcter previ a la seua remissió a les Corts.

aa) Qualssevol altres que no estiguen atribuïdes expressament a un altre órgan.

 

**Article 8**

En els casos d’absència o malaltia no incapacitant de la persona titular del Síndic de Greuges, les seues competències com a titular seran exercides temporalment seguint l’ordre de prelació pels titulars de l’adjuntia primera i de l’adjuntia segona.

Tot aixó s’entén sense perjudici del que, si s’escau, dispose la persona titular del Síndic de Greuges mitjançant resolució.

 

**Article 9**

1. La suspensió de funcions a la persona titular del Síndic de Greuges per les causes previstes en l’article 9.2 de la Llei del Síndic de Greuges serà acordada per majoria absoluta de la comissió de les Corts Valencianes encarregada de les relacions amb el Síndic de Greuges.

Una vegada publicat l’acord de suspensió, assumirà interinament les funcions de síndic o síndica l’adjunt i l’adjunta, pel seu ordre, i començarà per l’adjunt primer o l’adjunta primera, durant un període màxim d’un any per torn, fins que les Corts adopten i publiquen l’acord d’alçar la suspensió de funcions de la persona titular del Síndic de Greuges.

2. En els casos de suspensió automàtica previstos en l’article 9.1 de la Llei del Síndic de Greuges, una vegada notificada aquesta circumstància per la comissió de les Corts Valencianes encarregada de les relacions amb el Síndic de Greuges, caldrà ajustar-se al que es disposa en l’apartat anterior.

 

 

TÍTOL III  
 De l’adjunta i l’adjunt al Síndic de Greuges

 

**Article 10**

1. El Síndic de Greuges comptarà amb una adjunta i un adjunt.

2. Existirà una adjuntia primera i una adjuntia segona; una ha de ser especialitzada en la defensa dels drets de la infància i l’adolescència, i una altra ha de ser especialitzada en la defensa dels drets de les persones amb diversitat funcional. És competència del síndic o la síndica de greuges determinar quina adjuntia assumeix les especialitzacions referides.

3. L’adjunta i l’adjunt assistiran la persona titular del Síndic de Greuges en l’exercici del seu càrrec i assumiran les funcions que els delegue, incloses les relacionades amb el govern i la gestió de la institució.

4. L’adjunta i l’adjunt estaran sotmesos al mateix règim de prerrogatives i incompatibilitats que el síndic o la síndica de greuges.

 

**Article 11**

1. Corresponen a l’adjunta i l’adjunt, a més de les funcions assenyalades en la llei reguladora de la institució, les competències següents:

a) Exercir les facultats que el síndic o la síndica de greuges els delegue, de manera expressa, i amb els límits que establisca l’acord de delegació.

b) Assistir el síndic o la síndica de greuges en l’exercici de les seues competències.

c) Supervisar la tramitació, comprovació i investigació de les queixes formulades en les àrees que els siguen assignades i de les actuacions que s’inicien d’ofici, i proposar les resolucions de tot ordre que consideren procedents.

d) Col·laborar, preparar i proposar al síndic o la síndica l’informe anual i els informes extraordinaris i especials que s’hagen d’elevar a les Corts.

e) Assistir a les reunions de la junta de coordinació i règim interior, llevat que existisca causa justificada que ho impedisca.

f) Supervisar la tramitació i el desenvolupament de les funcions d’investigació que els encomane el síndic o la síndica per a la resolució de les queixes o expedients.

g) Proposar al síndic o la síndica les determinacions que corresponguen en els assumptes que els hagen sigut encomanats per aquell o aquella.

Totes les funcions hauran de ser exercides d’acord amb els principis d’objectivitat, imparcialitat i independència.

2. La delimitació dels respectius àmbits de les adjunties es durà a terme pel síndic o la síndica de greuges, i cada adjunt es responsabilitzarà de les matèries que se li atribuïsquen.

3. El síndic o la síndica podrà reclamar el coneixement, la direcció o el tractament de qualsevol queixa o investigació el tràmit de la qual estiga assignat o delegat a una adjuntia.

 

**Article 12**

1. El síndic o la síndica podrà cessar l’adjunta o l’adjunt quan concórrega algun dels supósits previstos en l’article 8 de la Llei 2/21, d’acord amb el procediment previst en l’article 15.1 de la llei. Les referències a les lletres f i h de l’apartat anterior cal entendre-les referides a les citades lletres de l’art. 8.1 de la Llei.

2. L’adjunta i l’adjunt cessaran automàticament amb motiu de la presa de possessió de la nova persona titular del Síndic de Greuges

3. Els cessaments de l’adjunta i l’adjunt s’hauran de publicar en el *Butllet**í Oficial de les Corts Valencianes* i en el *Diari Oficial de la Generalitat Valenciana*.

 

**Article 13**

1. En els supósits en què es produïsquen les circumstàncies previstes en l’article 9.2 de la Llei 2/2021, el síndic o la síndica podrà suspendre l’adjunt o l’adjunta afectat en l’exercici de les seues funcions. Aquesta decisió haurà de ser comunicada, així mateix, a la comissió de les Corts Valencianes encarregada de les relacions amb el Síndic de Greuges.

2. En els casos de suspensió automàtica previstos en l’article 15.4 de la 2/21, una vegada notificada aquesta circumstància al Síndic de Greuges, s’executarà i se’n donarà compte a la comissió de les Corts Valencianes encarregada de les relacions amb el Síndic de Greuges.

 

**Article 14**

En els casos de cessament, absència o malaltia de la persona titular d’una de les adjunties, les seues funcions seran exercides per l’altra o pel síndic o síndica segons el seu criteri.

 

 

TÍTOL IV  
 De la Junta de Coordinació i Règim Interior

 

**Article 15**

La junta de coordinació i règim interior és l’órgan consultiu del Síndic de Greuges, i estarà integrada per la persona titular del Síndic de Greuges, que la presideix, per la seua adjunta i adjunt, i per qui ocupe el lloc de la Secretaria General, que serà qui actue, a més, com a secretari o secretària de la junta, amb veu i sense vot.

La junta de coordinació i règim interior serà convocada pel síndic o la síndica, o es constituirà en el moment per decisió unànime dels seus integrants.

 

**Article 16**

Correspon a la junta de coordinació i règim interior, a més de la facultat d’aprovar les bases d’execució del pressupost d’acord amb el que es preveu en l’article 89.1 de la Llei 2/21, la d’assistir la persona titular de la institució amb relació a les funcions següents:

a) Determinació de la plantilla, bases per a la seua selecció, com també nomenament i cessament del personal al servei de la institució.

b) Elaboració del projecte de pressupostos i liquidació d’aquest, formulada per la Secretaria General, abans de la seua remissió pel síndic o la síndica als organismes que escaiga.

c) Propostes d’obres, serveis i subministraments que superen les quanties del contracte menor.

d) Competències en matèria de personal i economicofinanceres.

e) Labor de coordinació de l’activitat de les diverses àrees i la millor ordenació dels serveis.

f) Elaboració de l’informe anual o dels informes extraordinaris o especials que s’eleven a les Corts Valencianes.

g) Projecte de reforma d’aquest reglament.

h) Actuacions a les quals es refereix l’article 42 de la Llei 2/21.

i) Emissió de recomanacions a les Corts i les institucions estatutàries de la Generalitat Valenciana assenyalades en l’art. 20.3 de l’Estatut d’Autonomia.

j) Facultat d’instar la interposició de recursos i conflictes de competències davant del Tribunal Constitucional.

k) Aquelles altres qüestions que considere oportú sotmetre a la seua consideració.

 

**Article 17**

1. Les reunions de la junta podran ser de manera presencial o telemàtica.

2. En les reunions que duga a terme la junta de forma no presencial, els seus integrants es podran trobar en diferents llocs, sempre que s’assegure per mitjans electrónics, i a aquest efecte es consideren també els telefónics i audiovisuals, la seua identitat, el contingut de les seues manifestacions, el moment i la simultaneïtat en què aquestes es produeixen, com també la interactivitat i intercomunicació entre aquests en temps real i la disponibilitat dels mitjans durant la reunió.

3. Correspon a la Secretaria General, amb el suport tecnológic requerit, garantir i acreditar l’adequació dels requisits i mitjans utilitzats.

 

**Article 18**

1. De cada sessió que realitze la junta caldrà estendre acta, per part de qui exercisca la secretaria de la sessió, la qual haurà d’especificar necessàriament els assistents, l’ordre del dia de la reunió, les circumstàncies del lloc i temps en què s’ha efectuat, els punts principals de les deliberacions, com també el contingut dels acords adoptats.

2. L’acta de cada sessió podrà ser aprovada en la mateixa sessió o en la immediata següent.

3. Una vegada aprovades, les actes s’incorporaran al llibre oficial corresponent.

 

**Article 19**

La junta de coordinació i règim interior s’haurà de convocar com a mínim amb una periodicitat mensual.

 

**Article 20**

Les sessions de la junta de coordinació i règim interior no seran públiques, hi assistiran únicament els seus integrants, sense perjudici que amb motiu dels assumptes que calga tractar-hi i per a una millor resolució d’aquests, el síndic o la síndica convoque, amb caràcter de convidat, aquelles altres persones que considere oportú, a qui concedirà la paraula, peró mai tindran la capacitat de votar.

 

 

TÍTOL V  
 De la Secretaria General

 

**Article 21**

1. La persona titular de la Secretaria General serà nomenada i separada lliurement pel síndic o la síndica de greuges, oïda la junta de coordinació, i n’haurà de donar compte a la Mesa de les Corts.

2. La persona que exercisca la Secretaria General del Síndic de Greuges estarà subjecta a les mateixes causes d’inelegibilitat i incompatibilitat que es regulen per al síndic o la síndica de greuges, i la seua adjunta o adjunt.

 

**Article 22**

Són funcions de la Secretaria General l’organització i direcció dels serveis generals així com l’assessorament en matèries de contingut jurídic o tècnic relacionades amb les competències própies del Síndic de Greuges.

Més concretament, li corresponen entre altres les següents funcions:

a) La d’assistir amb veu, peró sense vot, a les sessions de la junta de coordinació i règim interior.

b) La gestió en matèria de personal.

c) La gestió económica i financera del pressupost de la institució, com també la gestió de la seua comptabilitat.

d) La direcció i gestió dels serveis de documentació, registres i arxiu.

e) L’elaboració de propostes relatives a l’organització, el procediment i les resolucions.

f) L’organització, la direcció i la coordinació dels serveis generals dependents de la Secretaria General.

g) L’elaboració de l’avantprojecte de pressupost.

h) El seguiment dels expedients de queixa.

i) Els assumptes generals i informació.

j) Totes aquelles que li corresponguen en virtut de les normes vigents i aquelles altres que li siguen delegades pel síndic o la síndica de greuges.

 

**Article 23**

En cas de vacant, absència o malaltia de la persona titular de la Secretaria General, se suplirà per qui designe el síndic o la síndica de greuges a aquest efecte, d’entre el personal al servei de la institució en què concórreguen els mateixos requisits exigits per al seu nomenament.

 

**Article 24**

S’adscriurà a la Secretaria General el personal que exercisca les comeses jurídiques, económiques, administratives, tècniques i tecnológiques necessàries per al desenvolupament de les activitats del Síndic de Greuges.

 

**Article 25**

El Síndic de Greuges disposarà d’un registre electrónic general per a la recepció i l’eixida de documents, integrat o connectat amb la seu electrónica de la institució, en què s’anotaran també aquells documents aportats presencialment o per correu per part de les persones promotores de les queixes. Així mateix, disposarà d’un registre intern en el qual es faran constar ordenadament i sistemàticament les queixes rebudes i les iniciades d’ofici, les arxivades, les admeses a tràmit i els procediments d’investigació iniciats a partir d’aquestes últimes, les resolucions emeses i l’acceptació o no de les resolucions per part dels organismes investigats, a més de la corresponent resolució de tancament del procediment.

 

**Article 26**

La Secretaria General adoptarà les mesures oportunes per a implantar progressivament un arxiu electrónic únic, basat en els principis de la normativa bàsica aplicable al conjunt de les administracions públiques.

 

 

TÍTOL VI  
 Del procediment en la tramitació de les queixes

 

CAPÍTOL I  
 Disposicions generals

 

**Article 27**

El procediment que cal seguir en la tramitació de les queixes està sotmès als principis de celeritat, eficàcia, objectivitat, antiformalisme, confidencialitat, congruència, contradicció, impuls d’ofici en tots els tràmits, transparència i publicitat, i ha de garantir en tot moment la màxima reserva i discreció en el tractament de la informació recollida en el curs de totes les investigacions, com també el compliment de la normativa vigent en matèria de protecció de dades de caràcter personal.

El procediment de tramitació de queixes no és un procediment administratiu dels que hi ha previstos en la Llei 39/2015 d’1 d’octubre, del procediment administratiu comú de les administracions públiques, no genera cap dret, ni està subjecte a cap norma imperativa que no siga aquest reglament i la mateixa Llei 2/21, del Síndic de Greuges.

 

**Article 28**

1. Els actes que es dicten pel Síndic de Greuges en el procediment que s’ha de seguir en la tramitació de les queixes adoptaran la forma de resolucions.

2. Les resolucions seran d’inadmissió, de tràmit, de consideracions i de tancament.

 

**Article 29**

La llengua de cada procediment haurà de ser l’elegida per la persona promotora de la queixa d’entre les dues oficials a la Comunitat Valenciana i s’establirà al principi del procediment. Serà la que caldrà utilitzar per a dirigir-se als subjectes investigats, i en la qual s’hauran d’emetre els informes i/o posicionaments, en compliment de les seues obligacions legals i de col·laboració amb el Síndic de Greuges en les seues investigacions, ja que seran remesos als interessats perquè en prenguen coneixement i per a possibles al·legacions.

 

**Article 30**

1. Els terminis que en el procediment de queixa s’assenyalen per dies, s’entén que són per dies hàbils, i en queden exclosos els dissabtes, diumenges i els dies declarats festius.

2. Els terminis fixats en mesos es computaran a partir de l’endemà d’aquell en què tinga lloc la notificació de l’acte de què es tracte.

 

**Article 31**

El transcurs del termini màxim per a resoldre el procediment de queixa establit en la llei reguladora d’aquesta institució quedarà suspès automàticament, sense necessitat de resolució expressa, en els casos següents:

1. Quan se sol·liciten informes d’investigació, ampliació o noves diligències als subjectes investigats, durant el temps que mitjance entre la petició, la data de confirmació de la recepció i el compliment del seu deure o la fi del termini habilitat, inclosa, si s’escau, la prórroga concedida expressament.

Aquest termini de suspensió en cap cas podrà excedir un mes. No obstant aixó, el termini tornarà a ser suspés durant el temps de la prórroga o si es produïra una ampliació de la investigació mitjançant la sol·licitud de nous informes o la pràctica de noves diligències.

2. Durant el període d’al·legacions, aquest termini de suspensió no podrà excedir els 15 dies. No obstant aixó, aquest termini podrà ser ampliat a petició expressa de la persona promotora de la queixa.

Si la persona promotora de la queixa no presenta al·legacions, aquesta serà resolta amb la documentació que conste en l’expedient.

 

**Article 32**

El Síndic de Greuges podrà concedir, d’ofici, a petició de les persones autores de les queixes o dels subjectes objecte d’investigació, una ampliació dels terminis establits, que no haurà d’excedir aquell concedit inicialment, sempre que les circumstàncies ho aconsellen i de conformitat amb el que es preveu en l’art. 31.2 de la Llei 2/21, del Síndic.

En tot cas, la sol·licitud d’ampliació de termini s’haurà de formular abans del venciment del termini de què es tracte.

 

**Article 33**

1. Amb la finalitat d’obtenir la informació que resulte necessària en el context d’un procediment de queixa, el síndic o la síndica de greuges, la seua adjunta o adjunt, i el personal al servei de la institució, en l’exercici de les seues funcions, podran accedir a les oficines, centres i dependències, arxius i registres dels departaments objectiu d’investigació.

Les autoritats i el personal de les entitats subjectes a investigació hauran de facilitar-hi l’accés i la documentació que estiga a les seues mans i que siga necessària per a l’exercici de les seues funcions.

En la seua labor d’investigació podran realitzar entrevistes a les autoritats i al personal que treballe en aquestes dependències, si amb aixó es contribueix a l’esclariment dels fets investigats.

2. El Síndic de Greuges estendrà un document que acredite la condició de personal de la institució. L’exhibició d’aquesta acreditació, que tindrà caràcter personal i intransferible, serà suficient per a comparéixer davant de qualssevol órgans i empleats subjectes a la supervisió del Síndic de Greuges, als efectes previstos en l’article 38 de la Llei 2/21, del Síndic.

 

**Article 34**

Els procediments de queixa es podran iniciar d’ofici i a instàncies de part, tal com preveu l’article 22 de la Llei 2/21.

 

**Article 35**

La valoració dels indicis racionals de la comissió de presumptes il·lícits penals detectats durant la tramitació d’un procediment de queixa i els il·lícits penals en les conductes obstaculitzadores, en els comportaments hostils o sistemàticament entorpidors de les autoritats o del personal les actuacions o les inactivitats del qual s’investiguen, s’efectuarà pel síndic o la síndica de greuges amb llibertat de criteri, i es ponderaran totes les circumstàncies concurrents i sense perjudici del dret de la persona afectada de posar directament aquests fets en coneixement del Ministeri Fiscal.

 

 

CAPÍTOL II  
 Queixes a instàncies de part

 

**Article 36**

1. Tota persona física o jurídica podrà, directament o a través de representant degudament acreditat, instar davant de la persona titular del Síndic de Greuges l’inici d’un procediment de queixa.

El Síndic considerarà la idoneïtat de la representació d’una persona, associació o col·lectiu per a la defensa dels interessos d’una persona amb dificultats per a actuar per si mateixa, atés el caràcter antiformalista de la institució.

2. La legitimació per a instar l’inici d’una investigació no haurà de ser limitada per l’existència d’una relació d’especial subjecció o dependència respecte d’una administració pública, ni per incapacitació legal, internament en un centre penitenciari o permanència en qualsevol altra situació de privació de llibertat.

3. No podran presentar queixes les autoritats administratives en matèries relacionades amb el seu àmbit de competències en les quals exercisquen funcions de caràcter executiu.

4. El síndic o la síndica podrà continuar la investigació fins i tot en el cas que la persona interessada manifeste la seua voluntat de retirar la queixa i la transformarà en queixa d’ofici mitjançant la resolució motivada corresponent.

5. El Síndic de Greuges habilitarà tots els canals informàtics, telemàtics, telefónics o presencials que faciliten a la ciutadania la presentació de les queixes i l’acreditació de la seua voluntat, personalitat i interés.

6. Les queixes s’hauran de presentar en el termini d’un any, comptador a partir del moment en què s’haja tingut coneixement dels fets o de la determinació de l’abast dels efectes que les motiven. El termini d’un any no serà aplicable si persisteix algun incompliment per part de l’entitat pública corresponent, i com a tal cal entendre el de l’obligació de resoldre, la inactivitat o via de fet, llevat que el seu exercici resulte contrari a l’equitat o la bona fe.

 

**Article 37**

1. La tramitació dels expedients es realitzarà en tres fases: admissió, instrucció i finalització.

a) Fase d’admissió. Comprendrà l’estudi del contingut de la queixa i l’acord mitjançant el qual es decidisca l’admissió o inadmissió de la seua tramitació.

b) Fase d’instrucció. Comprendrà els actes necessaris per a la determinació, el coneixement i la comprovació dels fets en virtut dels quals s’haja de pronunciar la resolució.

c) Fase de finalització. Comprendrà aquells actes que posen fi al procediment de queixa, singularment la resolució de consideracions a l’administració o als subjectes investigats i la resolució de tancament.

 

**Article 38**

1. En la fase d’admissió del procediment de queixa es duran a terme, si escau i entre d’altres, les actuacions següents: justificant de presentació de la queixa, requeriment de millora, resolució d’inadmissió i resolució d’inici d’investigació.

2. Una vegada presentada la queixa es justificarà recepció o justificant de la seua presentació i se li assignarà un número d’expedient.

3. El termini màxim per a acordar l’admissió o la inadmissió de la queixa serà de quinze dies, comptador des de la seua presentació.

4. La resolució d’inadmissió haurà de ser sempre motivada i en aquesta s’informarà la persona promotora de la queixa, si fora possible, de les vies més adequades per a l’exercici dels seus drets, sense perjudici que puga utilitzar aquelles que considere més oportunes.

5. El Síndic de Greuges podrà disposar l’acumulació d’altres queixes a una queixa ja iniciada o en tràmit d’incoació, que es denominarà a efectes procedimentals queixa principal, quan tinguen un contingut i fonament idèntic o substancialment similar, o bé íntima connexió amb l’objectiu de la queixa a la qual s’acumulen.

La decisió adoptada es notificarà a les persones promotores de les queixes acumulades, com també se’ls donarà trasllat de totes les actuacions que es practiquen amb relació a la tramitació de la queixa principal.

6. Si en l’escrit inicial de queixa no s’especifiquen els continguts mínims que assenyala l’article 28.1 de la Llei 2/21, del Síndic o, si s’escau, no s’adjunta tota la informació o documentació addicional que es considera necessària o oportuna amb la finalitat de facilitar la correcta interpretació del seu objectiu i finalitat, se sol·licitarà a la persona promotora de la queixa que, en un termini de deu dies, esmene la falta o aporte els documents addicionals requerits, amb indicació que, si no ho fa, s’inadmetrà la queixa atesa la impossibilitat de realitzar la investigació corresponent.

7. El Síndic podrà sol·licitar, amb la finalitat de depurar els possibles defectes en l’escrit inicial de queixa que afecten la pretensió d’aquesta, que la persona promotora millore els termes d’aquella, en un termini de deu dies. Una vegada transcorregut aquest termini, es continuarà amb la tramitació de l’expedient amb les dades que hi consten o s’efectuarà la inadmissió de la queixa si resultara d’aplicació qualsevol dels supósits previstos per a aixó.

8. Si la queixa reuneix els requisits establits en la Llei 2/2021, s’emetrà la corresponent resolució d’inici d’investigació en la qual se sol·licitarà informe al subjecte investigat perquè l’emeta en el termini d’un mes. En la petició d’informe es concretaran totes les circumstàncies i precisions que haurà de contenir el document d’informe que se sol·licita, uns elements que hauran de ser tinguts en compte pel subjecte investigat a fi de considerar atesa la sol·licitud del Síndic. Si l’informe requerit no s’emet dins del termini concedit, es prosseguirà amb la investigació.

En la mateixa resolució d’inici d’investigació es faran constar els drets i les llibertats que podrien resultar afectats per l’activitat o la inactivitat del subjecte investigat, tot aixó sense perjudici d’alló que es deduïsca de la instrucció de la queixa.

 

**Article 39**

1. En la fase d’instrucció del procediment de queixa es duran a terme, si escau i entre d’altres, les actuacions següents: resolució d’ampliació de termini per a l’emissió de l’informe de l’administració, resolució de petició d’ampliació d’informe al subjecte objectiu de la investigació i audiència a la persona promotora de la queixa.

2. Amb caràcter excepcional, quan concórreguen circumstàncies justificades que així ho aconsellen en un supósit determinat, el Síndic podrà dictar, d’ofici o a instàncies del subjecte, órgan o autoritat que ha d’informar, resolució d’ampliació de termini per a l’emissió del seu informe. El termini concedit no podrà excedir un mes.

3. El Síndic de Greuges, en tot moment, podrà sol·licitar l’ampliació dels informes que no resulten suficientment aclaridors dels supósits investigats. El termini de remissió de l’ampliació d’informe serà d’un mes.

4. Dels informes remesos es donarà audiència als interessats perquè en el termini de 15 dies presenten les al·legacions, documents i justificacions que consideren pertinents.

Si abans del venciment del termini els interessats manifesten la seua decisió de no efectuar al·legacions ni aportar nous documents o justificacions, es considerarà realitzat el tràmit.

 

**Article 40**

1. En la fase de finalització del procediment de queixa es duran a terme, si escau i entre d’altres, les actuacions següents: resolució de consideracions, resolució d’aclariment de la resposta a les consideracions i resolució de tancament.

2. En la resolució de consideracions s’haurà de fer constar si s’ha observat l’existència d’alguna vulneració de drets i llibertats en congruència amb la pretensió formulada per la persona promotora de la queixa.

Si s’aprecia la vulneració de drets i llibertats, en la mateixa resolució s’haurà de fer constar alguna o algunes de les consideracions previstes en l’article 33.2 de la Llei 2/2021.

La resolució es notificarà a la persona promotora de la queixa i al subjecte investigat perquè aquest últim, en el termini d’un mes, manifeste la seua acceptació o no. La no-acceptació haurà de ser motivada.

Excepcionalment, i quan es tracte de suggerir la modificació d’una norma o revisar els criteris interpretatius a què fa referència l’art. 33.2.b) de la Llei 2/21, la resolució de consideracions podrà ser remesa a les Corts o les autoritats administratives que puguen efectuar les modificacions o revisions objectiu del suggeriment, encara que no hagen sigut part en el procediment de queixa.

3. El síndic o la síndica de greuges podrà sol·licitar l’aclariment de la resposta dels subjectes investigats en la qual manifesten el seu posicionament respecte de les recomanacions o dels suggeriments continguts en la resolució de consideracions, quan aquesta no resulte prou precisa i concloent. El termini de remissió de l’aclariment de la resposta pel subjecte investigat no haurà de ser superior a un mes des de la notificació del requeriment.

4. La resolució de tancament, que haurà de ser motivada, posarà fi al procediment. Contra aquesta resolució no serà possible interposar cap recurs.

 

**Article 41**

En compliment del que es disposa en l’article 35.3 de la Llei 2/21, el resultat final de la tramitació de la queixa es farà públic a través de la pàgina web.

La resolució de tancament recollirà la resposta del subjecte investigat en què accepte les recomanacions emeses o la declaració del síndic o síndica que acredite que s’ha produït algun dels incompliments de l’art. 39 de la llei indicada.

 

 

CAPÍTOL III  
 Queixes d’ofici

 

**Article 42**

De conformitat amb l’article 23 de la Llei 2/2021, el síndic o la síndica de greuges podrà iniciar una investigació d’ofici, la tramitació de la qual serà substancialment igual a la prevista en el capítol anterior.

 

**Article 43**

Quan de les situacions denunciades per persona física o jurídica, directament o a través de representant degudament acreditat, es puga detectar l’existència de persones o col·lectius en situacions de risc d’exclusió o d’especial vulnerabilitat, derivades de la pobresa, la marginalitat, la violència de gènere, els períodes prolongats de desocupació, la falta d’accés a recursos o serveis bàsics, la diversitat funcional, la dependència, la forma de família, l’edat, la malaltia, l’origen racial o ètnic, la immigració, la cultura, la llengua, la religió, les creences, l’orientació sexual, la identitat o expressió de gènere, el desenvolupament sexual divers o no binari, o la discriminació per qualsevol de les condicions o circumstàncies personals o socials a què es refereix l’article 14 de la Constitució, el Síndic podrà iniciar una queixa d’ofici.

Si s’acorda l’inici d’aquesta actuació, es comunicaran aquestes circumstàncies a les persones denunciants i se’ls notificarà directament el resultat de les investigacions dutes a terme pel Síndic de Greuges.

 

**Article 44**

Amb independència de les denúncies referides en l’article anterior, si el síndic o la síndica de greuges tinguera coneixement directament o indirectament d’una presumpta vulneració dels drets i de les llibertats reconeguts en el títol I de la Constitució Espanyola, en el títol II de l’Estatut d’Autonomia i les normes de desenvolupament corresponent, i els instruments internacionals de protecció dels drets humans i en la Carta de Drets Socials de la Comunitat Valenciana, podrà acordar l’inici d’una investigació d’ofici, atesa la gravetat dels fets.

 

 

TÍTOL VII  
 Personal al servei del Síndic de Greuges

 

**Article 45**

El personal del Síndic de Greuges tindrà la consideració de personal al servei de les Corts Valencianes, sense perjudici de la seua dependència orgànica, funcional i disciplinària del Síndic de Greuges.

 

**Article 46**

1. Estarà integrat per personal funcionari, personal eventual i personal laboral.

2. El règim de prestació de serveis serà el de dedicació exclusiva per a tot el personal.

 

**Article 47**

El personal que es trobe al servei del Síndic de Greuges es regirà per la llei reguladora de la institució, per aquest reglament d’organització i funcionament, per l’Estatut del personal de les Corts i, supletóriament, per la legislació valenciana en matèria de funció pública i aquella aplicable al personal laboral.

 

**Article 48**

La relació de llocs de treball, que serà pública, inclourà tots els llocs de treball de naturalesa funcionarial, laboral i eventual de la institució. Els llocs de treball, segons les funcions assignades, es classificaran exclusivament com a llocs de naturalesa funcionarial, laboral o eventual, sense que, en cap cas, puga atribuir-se en la classificació més d’una naturalesa jurídica

La relació de llocs de treball serà aprovada pel síndic o la síndica de greuges, oïda la junta de coordinació i règim interior, i es publicarà en el *Butlletí Oficial de les Corts Valencianes* i en el *Diari Oficial de la Generalitat Valenciana*.

 

**Article 49**

Els llocs de treball es classificaran de naturalesa funcionarial quan el seu acompliment implique la participació directa o indirecta en l’exercici de les potestats públiques o en la salvaguarda dels interessos generals.

 

**Article 50**

Els llocs de treball podran ser classificats de naturalesa laboral quan el seu acompliment no implique la participació directa o indirecta en l’exercici de les potestats públiques o en la salvaguarda dels interessos generals.

 

**Article 51**

El personal eventual és aquell que, en virtut de nomenament i amb caràcter no permanent, solament realitza funcions expressament qualificades com de confiança o assessorament especial en llocs de treball no reservats a funcionaris ni a personal laboral, i que figuren en la relació de llocs de treball.

En tot cas, és personal eventual, ateses les funcions d’especial confiança que exerceix, el personal conductor al servei directe de la institució i el personal de les secretaries personals del Síndic i de l’adjunta i l’adjunt.

Al personal eventual, li seran aplicable les disposicions del règim general dels funcionaris de carrera que siguen adequades a la naturalesa de la seua condició.

El nomenament i el cessament seran lliures per part de la persona titular del Síndic de Greuges, oïda la junta de coordinació i règim interior.

De conformitat amb el que estableix l’article 95.2 de la Llei 2/21, en cessar en el càrrec un síndic o una síndica de greuges, el personal eventual continua exercint el càrrec en funcions fins que el nou síndic o síndica de greuges, en el termini d’un mes comptador des de la data de la seua presa de possessió, acorde el seu cessament o ratificació. No obstant aixó, el personal eventual cessarà automàticament el dia en què es complisca el referit termini d’un mes sense que s’haja adoptat expressament l’acord de la seua ratificació.

La classificació de llocs de treball de naturalesa eventual contindrà el nombre de llocs, la seua denominació, naturalesa, com també les funcions i retribucions que li corresponguen.

 

**Article 52**

Quan fora necessària l’oferta pública d’ocupació, aquesta inclourà les places vacants de necessària cobertura, dotades pressupostàriament, corresponents al personal laboral i al personal funcionari, la selecció del qual es realitzarà mitjançant convocatória pública i a través dels sistemes de concurs, oposició i concurs oposició lliure, en què es garantisquen, en tot cas, els principis constitucionals d’igualtat, mèrit, capacitat, com també el de publicitat, i amb la preceptiva reserva de places establida per a les persones amb discapacitat o diversitat funcional.

L’aprovació de l’oferta d’ocupació pública haurà d’anar acompanyada d’un informe d’impacte de gènere.

 

**Article 53**

Els llocs de treball de naturalesa funcionarial es proveiran per lliure designació, atesa la seua especial responsabilitat i confiança, entre personal funcionari de carrera de l’administració o altres institucions públiques.

El personal funcionari de l’Administració de la Generalitat o d’altres administracions públiques que s’incorpore al servei del Síndic de Greuges serà declarat en la situació administrativa que li corresponga de conformitat amb el que es disposa en la llei que regule la funció pública valenciana o la normativa de funció pública que resulte aplicable.

El cessament en els llocs de lliure designació implicarà el reingrés al servei actiu del personal funcionari a la seua administració o institució pública d’origen.

 

**Article 54**

1. Els drets i deures, com també l’estructura retributiva del personal al servei del Síndic de Greuges, seran els mateixos que regisquen per al personal al servei de les Corts, sense perjudici de les adaptacions que el Síndic de Greuges acorde, d’acord amb les característiques própies de la institució i dels llocs de treball.

 

**Article 55**

A tot el personal al servei del Síndic de Greuges li serà aplicable la Llei 53/1984, d’incompatibilitats del personal al servei de les administracions públiques i l’Estatut del personal al servei de les Corts Valencianes.

 

**Article 56**

1. El personal de la institució, per a garantir la confidencialitat de les actuacions, està subjecte al deure de secret de les dades, les informacions i els documents que conega en el desenvolupament de les seues funcions.

Aquest deure s’estén, fins i tot, després de deixar de prestar serveis en el Síndic de Greuges.

2. L’incompliment del deure de secret donarà lloc a l’obertura d’una investigació interna i a la incoació, si escau, de l’expedient disciplinari pertinent.

3. El personal de la institució, en el moment que s’hi incorpore, subscriurà una declaració responsable en la qual es deixarà constància d’aquesta obligació de confidencialitat, que s’estén fins i tot després d’haver-hi prestat serveis, i de les responsabilitats derivades del seu incompliment, incloses les civils, com a conseqüència de la revelació indeguda d’informacions, dades, actes, documents o assumptes.

 

**Article 57**

1. El personal al servei de la institució s’acollirà al seu Codi de Bon Govern, de manera que haurà de desenvolupar el seu treball amb subjecció als principis d’honestedat, integritat, exemplaritat, independència, imparcialitat, neutralitat política, ideológica i religiosa, i amb respecte a la Constitució, l’Estatut d’Autonomia de la Comunitat Valenciana i la resta de l’ordenament jurídic.

2. El personal al servei de la institució no pot acceptar, ni directament ni indirectament, cap tracte de favor, privilegi, avantatge, cessió gratuïta o donació que li siga oferit amb motiu o per raó de l’exercici de les seues funcions.

3. Com a conseqüència de l’exercici de les seues funcions, el personal al servei del Síndic de Greuges no pot rebre regals, ni durant l’acompliment de les seues funcions en la institució, ni una vegada finalitzats els seus serveis.

 

**Article 58**

1. La responsabilitat disciplinària serà exigida de conformitat amb la regulació continguda en l’Estatut del personal de les Corts Valencianes.

2. Les funcions encomanades en l’esmentat Estatut al lletrat major i a la Mesa de les Corts seran exercides, respectivament, pel secretari general i pel síndic o la síndica de greuges.

 

 

TÍTOL VIII  
 Règim económic

 

**Article 59**

1. El Síndic de Greuges ajustarà el seu règim económic i pressupostari al que es disposa en el capítol IV del títol VII de la seua Llei 2/21, del Síndic.

2. Una vegada aprovat el projecte de pressupost pel Síndic de Greuges, s’haurà de remetre al Consell, abans del 31 d’octubre de l’any anterior, llevat que s’establisca un altre termini legalment, per a la seua inclusió com una secció independent del pressupost de la Generalitat.

4. La comptabilitat del Síndic de Greuges està sotmesa als principis de comptabilitat pública i al sistema d’autorització, disposició, obligació i pagament per a assegurar el control pressupostari.

5. L’examen dels comptes del Síndic de Greuges, sense perjudici de les facultats de la Sindicatura de Comptes, correspon a la Intervenció de les Corts Valencianes. A aquest efecte, li seran remesos acompanyats de la liquidació del pressupost de la institució corresponent a l’exercici sobre el qual es realitza el balanç d’actuacions.

6. L’elaboració dels comptes anuals correspon a la Secretaria General, i la seua aprovació, al síndic o síndica de greuges, oïda la junta de coordinació i règim interior.

 

**Article 60**

Els recursos económics del Síndic de Greuges estan integrats per les seues assignacions amb càrrec als pressupostos de la Generalitat, els rendiments procedents dels béns i drets propis o que li siguen adscrits i per qualsevol altre que li puga correspondre per dret.

 

**Article 61**

El règim patrimonial i de contractació aplicable al Síndic de Greuges serà el que s’establisca en la legislació bàsica estatal i en la legislació autonómica, amb les peculiaritats que es prevegen en aquestes.

 

 

DISPOSICIONS TRANSITÒRIES

 

**Primera**

Els procediments de queixa iniciats d’ofici o a instàncies de part, amb anterioritat a l’entrada en vigor de la Llei 2/2021, de 26 de març, del Síndic de Greuges de la Comunitat Valenciana, es continuaran tramitant i es resoldran conformement a la normativa vigent en el moment en què es va acordar el seu inici.

 

**Segona**

El personal eventual al servei de la institució que, una vegada aprovada la relació de llocs de treball a què fa referència l’article 48 d’aquest reglament, estiga ocupant una plaça classificada com de naturalesa funcionarial o laboral, continuarà en la seua condició de personal eventual fins a la cobertura definitiva de la plaça mitjançant el procediment de provisió o selecció oportú. Igualment, i mentre no s’aprove la nova relació de llocs de treball, romandrà vigent l’anterior.

 

 

DISPOSICIONS ADDICIONALS

 

**Primera**

El Síndic de Greuges podrà crear órgans col·legiats consultius, com ara observatoris, comissions especials o d’altres, per al compliment de les funcions que té encomanades en la llei reguladora de la institució.

La creació, modificació o supressió d’aquests órgans col·legiats es realitzarà per resolució del Síndic de Greuges, que serà publicada en la pàgina web de la institució.

La resolució de creació establirà la seua organització, funcionament i composició, com també la possible delegació a una de les adjunties.

 

**Segona**

La delegació per part de la persona titular del Síndic de Greuges de matèries i funcions en les adjunties o en la Secretaria General seran immediatament executives, sense perjudici de la seua comunicació a la comissió de les Corts encarregada de les relacions amb el Síndic de Greuges perquè en prenga coneixement.

La delegació serà publicada en el *Butlletí Oficial de les Corts Valencianes* i en el *Diari Oficial de la Generalitat Valenciana*.

 

 

DISPOSICIÓ DEROGATÒRIA

 

**Única**

1. Queda derogat el Reglament d’organització i funcionament del Síndic de Greuges aprovat mitjançant la Resolució 126/III, de 21 de setembre de 1993, de la comissió de les Corts encarregada de les relacions amb el Síndic de Greuges.

2. Així mateix, queden derogades totes les disposicions d’igual rang o inferior que s’oposen al que es disposa en aquest reglament.

 

 

DISPOSICIONS FINALS

 

**Primera**

De conformitat amb el que es preveu en l’article 84 de la Llei 2/21, del Síndic, en l’exercici de la seua autonomia orgànica i funcional el síndic o la síndica de greuges podrà adoptar totes les resolucions i instruccions internes que considere oportunes per a interpretar el Reglament d’organització i funcionament de la institució i garantir el seu adequat compliment. Aquestes decisions es faran públiques a través de la pàgina web de la institució.

 

**Segona**

Aquest reglament d’organització i funcionament del Síndic de Greuges es publicarà en el *Butllet**í Oficial de les Corts Valencianes* i entrarà en vigor l’endemà de la seua publicació en el *Diari Oficial de la Generalitat Valenciana*.

 

Alacant, 16 de març de 2022

 

Ángel Luna González

Síndic de Greuges de la Comunitat Valenciana 

 

 

 

---

****[1]****Inclou la [**correcció d’errades**](https://dogv.gva.es/va/eli/es-vc/res/2022/03/16/(2)/corrigendum/79126482/) publicada en el DOGV núm. 9320 de 19.04.2022. Ref. Base de dades 003202/2022.


Còpia Permalink ELI